กระทรวงพาณิชย์ ผลักดันกาแฟเมืองกระบี่ ใช้ประโยชน์จากความตกลงการค้าเสรี ขยายตลาดส่งออกไปต่างประเทศ
นายสินิตย์  เลิศไกร รัฐมนตรีช่วยว่าการกระทรวงพาณิชย์ เปิดเผยภายหลังลงพื้นที่ พบปะเกษตรกรและวิสาหกิจชุมชนกลุ่มแปรรูปกาแฟสดสตรีคลองท่อมเหนือ จังหวัดกระบี่ ว่า กรมเจรจาการค้าระหว่างประเทศ ได้เห็นถึงศักยภาพของกาแฟ ซึ่งเป็นพืชเศรษฐกิจที่สำคัญของจังหวัดกระบี่ สามารถที่จะพัฒนาต่อยอดและทำให้สินค้ากาแฟกระบี่เป็นที่รู้จักทั้งในประเทศและต่างประเทศได้ โดยการใช้ประโยชน์จากความตกลงการการค้าเสรี หรือ FTA ที่ไทยได้จัดทำ 14 ฉบับ กับ 18 ประเทศ ซึ่งประเทศคู่ค้าส่วนใหญ่ได้ลด/ยกเลิกการจัดเก็บภาษีศุลกากรนำเข้าสินค้าจากไทยแล้ว จึงเป็นการเพิ่มแต้มต่อทางการค้าและสร้างขีดความสามารถในการแข่งได้ ช่วยให้เกษตรกรมีรายได้เพิ่มขึ้น และสามารถจำหน่ายสินค้าที่ผลิตในราคาสูง เนื่องจากตรงตามความต้องการของตลาด ทั้งนี้ กระทรวงพาณิชย์พร้อมช่วยสนับสนุนเกษตรกรในการเพิ่มช่องทางการจำหน่ายสินค้าทั้งตลาดในประเทศและต่างประเทศ รวมทั้งให้ความรู้เรื่องการส่งออกและการใช้ประโยชน์จาก FTA เพื่อเพิ่มโอกาสทางการแข่งขันให้แก่สินค้ากาแฟของจังหวัดกระบี่ สามารถบุกตลาดต่างประเทศได้สำหรับวิสาหกิจชุมชนกลุ่มแปรรูปกาแฟสดสตรีคลองท่อมเหนือ อำเภอคลองท่อม จังหวัดกระบี่ เป็นวิสาหกิจชุมชนที่ผลิตกาแฟคุณภาพระดับประเทศ ผลิตภัณฑ์ได้รับเครื่องหมาย อย. ฮาลาล และ OTOP 5 ดาวอีกทั้งกาแฟกระบี่ ยังได้รับเครื่องหมายรับรองสิ่งบ่งชี้ทางภูมิศาสตร์ (GI) ส่งผลให้จำหน่ายได้ในราคาสูง และมีรสชาติเป็นเอกลักษณ์ของกาแฟโรบัสต้าสายพันธุ์พื้นเมือง รวมทั้งพื้นที่ปลูกมีแร่ธาตุอุดมสมบูรณ์จากดินภูเขาไฟ และมีสภาพอากาศเหมาะสม โดยมีความพร้อมในการผลิตสินค้าที่มีศักยภาพ อีกทั้งยังเป็นผลิตภัณฑ์ปลอดสารพิษ จึงเป็นที่ยอมรับและเป็นที่นิยมมาก